Pöytäkirja Euroopan talousyhteisön ja Angolan kansantasavallan hallituksen välillä Angolan rannikon edustalla harjoitettavasta kalastuksesta tehdyssä sopimuksessa määrättyjen kalastusmahdollisuuksien ja taloudellisen korvauksen vahvistamisesta 3 päivän toukokuuta 2000 ja 2 päivän toukokuuta 2002 väliseksi ajaksi



Virallinen lehti nro L 066 , 08/03/2001 s. 0003 - 0021



Pöytäkirja Euroopan talousyhteisön ja Angolan kansantasavallan hallituksen välillä Angolan rannikon edustalla harjoitettavasta kalastuksesta tehdyssä sopimuksessa määrättyjen kalastusmahdollisuuksien ja taloudellisen korvauksen vahvistamisesta 3 päivän toukokuuta 2000 ja 2 päivän toukokuuta 2002 väliseksi ajaksi 1 artikla Sopimuksen 2 artiklassa tarkoitetut rajat ovat kahden vuoden ajan 3 päivästä toukokuuta 2000 alkaen seuraavat: 1. Katkarapualukset: 6550 bruttorekisteritonnia (brt) kuukautta kohti vuosittaisena keskiarvona (enintään 22 alusta). Yhteisön alusten pyytämät määrät eivät saa ylittää 5000 tonnia katkarapuja, mistä kokonaismäärästä 30 prosenttia on leväkatkarapuja ja 70 prosenttia hietakatkarapuja. 2. Pohjakala-alukset: (trooli, pohjasiima-alukset, kiinteä verkko): 3750 bruttorekisteritonnia (brt) kuukaudessa, vuosittaisena keskiarvona. Centrophorus granulosus -lajiin kohdistettu pyynti on kielletty. 3. Nuottaa käyttävät tonnikalan pakastusalukset: 18 alusta. 4. Pintasiima-alukset: 25 alusta. 5. Pelagisia lajeja pyytävät alukset: 2 alusta. Tähän kalastukseen sovelletaan sen luonteesta johtuen kuuden kuukauden koeaikaa tämän pöytäkirjan voimaantulopäivästä. 2 artikla 1. Sopimuksen 7 artiklassa tarkoitetuksi taloudelliseksi korvaukseksi 1 artiklassa määrätylle ajalle vahvistetaan 13975000 euroa vuodessa (josta 9950000 euroa vuodessa on rahallista korvausta ja 4025000 euroa vuodessa on varattu tämän pöytäkirjan 3 artiklassa tarkoitettuihin toimiin) vastikkeena 1 artiklassa vahvistettujen kalastusmahdollisuuksien johdosta. Rahallinen korvaus maksetaan kalastus- ja ympäristöministeriön tilille. Tämä taloudellinen korvaus maksetaan viimeistään pöytäkirjan ensimmäisen vuoden osalta 30 päivänä marraskuuta ja viimeistä seuraavan vuoden osalta pöytäkirjan vuosipäivänä. 2. Jos aluksia poistuu sopimuksen soveltamisalalta ja jos Angolan viranomaiset eivät hyväksy niiden korvaamista muilla aluksilla, yhteisölle siitä seuraava kalastusmahdollisuuksien pieneneminen antaa aiheen edellisessä kohdassa tarkoitetun taloudellisen korvauksen suhteelliseen mukautukseen. 3. Angolalla on yksinomainen toimivalta päättää rahallisen korvauksen käyttötarkoituksesta. 3 artikla Edellä 2 artiklan 1 kohdassa tarkoitettuihin toimiin tarkoitettu 4025000 euroa vuodessa jaetaan seuraavasti: 1. Angolan kalastusvyöhykkeen kalavaroja koskevan ja biologisen tietämyksen lisäämiseen tarkoitetut Angolan tieteelliset ja tekniset ohjelmat: 750000 euroa; 2. Laadunvalvontaohjelma: 350000 euroa; 3. Kalastuksenvalvonnan tukiohjelma: 775000 euroa; 4. Pienimuotoisen kalastuksen kehittämisohjelma: 150000 euroa; 5. Kalastus- ja ympäristöministeriön rakenteellista tukea koskeva ohjelma: 500000 euroa; 6. Kalastuskoulutuksen, apurahojen, kalastukseen liittyvien tieteellisten, teknisten ja taloudellisten alojen käytännön harjoittelun ja kansainvälisiin järjestöihin, seminaareihin, symposiumeihin ja työryhmiin osallistumisen rahoitusohjelma: 1500000 euroa. Kalastus- ja ympäristöministeriö päättää toimista ja niihin vuosittain käytettävistä määristä sekä antaa niistä tiedon Euroopan yhteisöjen komissiolle. Nämä vuosittaiset määrät annetaan kyseisten yksiköiden käyttöön kalastus- ja ympäristöministeriön tilille pöytäkirjan ensimmäisen vuoden osalta viimeistään 30 päivänä marraskuuta ja seuraavan vuoden osalta viimeistään pöytäkirjan vuosipäivänä. Kalastus- ja ympäristöministeriö antaa Euroopan yhteisöjen komissiolle yksityiskohtaiset tiedot kirjallisesti. Euroopan yhteisö voi Angolan viranomaisia kuultuaan tarkastella uudelleen kyseisiä maksuja suhteessa näiden toimien todelliseen täytäntöönpanoon. 4 artikla Jos Angolan yksinomaisen talousvyöhykkeen kalavaroja koskevat edellytykset muuttuvat merkittävästi ja estävät kalastustoiminnan harjoittamisen, Euroopan yhteisö pidättää itsellään oikeuden lopettaa taloudellisen korvauksen maksamisen osapuolten siitä sovittua. 5 artikla Otetaan käyttöön yhteinen vuosittainen tieteellinen kokous, jonka tarkoituksena on analysoida kalavarojen kestävää hoitoa koskevia kysymyksiä. 6 artikla Jos yhteisö ei suorita 2 ja 3 artiklassa määrättyjä maksuja vahvistetuissa määräajoissa, sopimuksen soveltaminen voidaan keskeyttää. 7 artikla Kumotaan Euroopan talousyhteisön ja Angolan kansantasavallan hallituksen välisen Angolan edustalla harjoitettavaa kalastusta koskevan sopimuksen liite ja korvataan se tämän pöytäkirjan liitteellä. 8 artikla Tämä pöytäkirja tulee voimaan päivänä, jona se allekirjoitetaan. Sitä sovelletaan 3 päivästä toukokuuta 2000. LIITE A YHTEISÖN ALUSTEN ANGOLAN VESIALUEILLA HARJOITTAMAN KALASTUKSEN EDELLYTYKSET 1. LISENSSIHAKEMUS JA LISENSSIN MYÖNTÄMISTÄ KOSKEVAT MUODOLLISUUDET 1.1 Euroopan yhteisöjen komissio esittää vähintään viisitoista päivää ennen halutun voimassaoloajan alkua Angolan toimivaltaisille kalastusviranomaisille Euroopan yhteisöjen komission Angolassa olevan lähetystön välityksellä varustajan kunkin sellaisen aluksen osalta laatiman hakemuksen, jolla aiotaan harjoittaa kalastustoimintaa tämän sopimuksen perusteella. Hakemukset on tehtävä käyttäen Angolan tätä tarkoitusta varten toimittamia lomakkeita, joiden mallit ovat lisäyksissä 1 ja 2. Ensimmäisen hakemuksen yhteydessä on hakemuskaavakkeeseen liitettävä aluksen vetoisuustodistus. Kuhunkin lisenssihakemukseen on liitettävä tosite lisenssin voimassaoloaikaa vastaavan maksun suorittamisesta. Tätä pöytäkirjaa sovellettaessa ovat sopimuksen mukaisesti kalastavien yhteisön alusten pyytämät kalastustuotteet yhteisöstä peräisin olevia. 1.2 Lisenssit annetaan varustajalle tiettyä alusta varten. Aluskohtainen lisenssi voidaan osoitetun ylivoimaisen esteen sattuessa Euroopan yhteisöjen komission pyynnöstä korvata toiselle ominaisuuksiltaan vastaavanlaiselle yhteisön alukselle myönnettävällä lisenssillä. 1.3 Angolan viranomaiset luovuttavat lisenssit aluksen päällikölle Luandan satamassa toimivaltaisen viranomaisen tarkastettua aluksen. Tonnikala- tai pintasiima-alusten osalta voidaan jäljennös lisenssistä kuitenkin lähettää telekopiona varustajille tai heidän edustajilleen tai asiamiehilleen. 1.4 Angolan toimivaltainen kalastusviranomainen antaa tiedot myönnetyistä lisensseistä Euroopan yhteisöjen komission Angolassa olevalle lähetystölle. 1.5 Lisenssiä on säilytettävä jatkuvasti aluksella; tonnikala- ja pintasiima-alusten osalta alus merkitään kuitenkin kalastukseen oikeutettujen alusten luetteloon heti, kun ilmoitus Euroopan komission Angolan viranomaisille suorittamasta ennakkomaksusta on saatu, ja siitä ilmoitetaan kalastuksen valvonnasta vastaaville Angolan viranomaisille. Ennen lopullisen lisenssin saamista on mahdollista saada telekopiona jäljennös lisenssistä. Jäljennös on säilytettävä aluksella. 1.6 Lisenssit ovat voimassa yhden vuoden. 1.7 Kullakin aluksella on oltava edustajana kalastus- ja ympäristöministeriön hyväksymä asiamies, jonka virallinen kotipaikka on Angolassa. 1.8 Angolan viranomaiset antavat viipymättä tiedot käytettävistä pankkitileistä ja valuutoista tämän sopimuksen rahoituksellista täytäntöönpanoa varten. 2. TARKASTUSMAKSUT 2.1 Katkarapualuksiin ja pohjakala-aluksiin sovellettavat määräykset Maksuiksi vahvistetaan: - katkarapualukset: 58 euroa bruttorekisteritonnia kohti kuukaudessa, - pohjakala-alukset: 205 euroa bruttorekisteritonnia kohti vuodessa. Maksut voidaan suorittaa neljännes- tai puolivuosittain. Tällöin niiden määrä korotetaan vastaavasti 5 tai 3 prosentilla. 2.2 Tonnikala-alusten ja pintasiima-alusten lisenssejä koskevat määräykset Maksuiksi vahvistetaan 25 euroa Angolan kalastusvyöhykkeellä pyydettyä kalatonnia kohti. Lisenssit myönnetään kunkin nuottaa käyttävän tonnikalan pakastusaluksen osalta suoritettavaa 4200 euron suuruista kiinteää vuosimaksua vastaan, joka vastaa vuoden aikana pyydetystä 168 tonnin saaliista suoritettavaa maksua, sekä kunkin pintasiima-aluksen osalta 2100 euron suuruista kiinteää vuosimaksua vastaan, joka vastaa vuoden aikana pyydetystä 84 tonnin saaliista suoritettavaa maksua. Euroopan yhteisöjen komissio vahvistaa kutakin pyyntivuotta seuraavan vuoden ensimmäisen vuosineljänneksen päättyessä alusten tekemien ja alueella olevan erikoistuneen tieteellisen laitoksen, erityisesti Institut de Recherche pour le Developement (IRD), l'Instituto Oceanográfico Español (IEO) ja Instituto Português de Investigação Marítima (IPIMAR), vahvistamien saalisilmoitusten perusteella kunakin kalastusvuonna suoritettujen maksujen lopullisen tilityksen. Tämä tilitys annetaan tiedoksi samanaikaisesti Angolan viranomaisille ja varustajille. Varustajien on suoritettava mahdolliset lisämaksut viimeistään kolmenkymmenen päivän kuluessa lopullisen tilityksen tiedoksi antamisesta joko rahalaitoksessa tai missä tahansa muussa Angolan viranomaisten osoittamassa laitoksessa avatulle tilille. Jos lopullisen tilityksen määrä on kuitenkin edellä tarkoitettua ennakkomaksua pienempi, tätä erotusta ei palauteta varustajalle. 3. BIOLOGINEN PALAUTUMISAIKA Vuosittain voidaan vahvistaa katkaravun kalastukselle biologinen palautumisaika suoritetun tieteellisen tarkkailun tulosten perusteella. Tämä aika ilmoitetaan komissiolle ja varustajille vähintään kolme kuukautta ennalta. Varustajat eivät suorita maksua biologiselta palautumisajalta. 4. SIVUSAALIIT Katkaravunpyyntialusten sivusaaliit ovat varustajien omaisuutta. Heillä on lupa pyytää taskurapuja 500 tonniin asti vuodessa. 5. SAALIIDEN PURKAMINEN ALUKSESTA Yhteisön pintasiima-alukset pyrkivät osallistumaan tavaran toimittamiseen Angolan tonnikalasäilyketehtaisiin niiden kalastusvyöhykkeellä harjoittaman pyyntiponnistuksen mukaisesti varustajien ja Angolan kalastusviranomaisten yhteisestä sopimuksesta vahvistamalla hinnalla, joka perustuu kansainvälisten markkinoiden käypiin hintoihin. Määrä maksetaan vaihdettavana valuuttana. 6. JÄLLEENLAIVAUKSET Kaikista jälleenlaivauksista on ilmoitettava kahdeksan päivää etukäteen Angolan toimivaltaisille viranomaisille, ja ne on suoritettava joko Luandan tai Lobiton lahdella veroviranomaisten läsnäollessa. Jäljennös edellisen kuukauden jälleenlaivausasiakirjoista on toimitettava kalastus- ja ympäristöministeriön tarkastus- ja valvontaosastolle viisitoista päivää ennen kunkin kuukauden loppua. 7. SAALISILMOITUKSET 7.1 Katkarapualukset ja pohjakala-alukset 7.1.1 Näiden alusten on kunkin kalastusvuoden lopussa annettava komission lähetystön välityksellä tiedoksi Luandassa olevalle merentutkimusinstituutille lisäyksissä 3 ja 4 olevat saalisilmoitukset. Lisäksi on kunkin aluksen osalta toimitettava Euroopan yhteisöjen komission lähetystön välityksellä kalastus- ja ympäristöministeriön tutkimus-, suunnittelu- ja tilastotoimistolle kuukausikertomus, josta käy ilmi kuukauden aikana pyydetyt saaliit sekä aluksella kuukauden viimeisenä päivänä olevat saalismäärät. Tämä kertomus on esitettävä viimeistään kyseistä kuukautta seuraavien neljänkymmenenviiden päivän kuluessa. Jos näitä määräyksiä ei noudateta, Angola pidättää itsellään oikeuden soveltaa omassa voimassa olevassa lainsäädännössään säädettyjä seuraamuksia. 7.1.2 Alusten on lisäksi annettava tiedoksi Luandan radioasemalle päivittäin maantieteellinen sijaintinsa ja edellisen päivän saaliinsa. Kutsutunnus annetaan varustajalle tiedoksi kalastuslisenssin myöntämishetkellä. Jos tätä radioasemaa ei pystytä käyttämään, alukset voivat käyttää muita vaihtoehtoisia viestintävälineitä, kuten teleksiä tai sähkettä. Kalastusalukset voivat poistua Angolan kalastusvyöhykkeeltä ainoastaan kalastus- ja ympäristöministeriön tarkastus- ja valvontaosaston ennakolta antamalla luvalla ja aluksella olevien saaliiden tarkastamisen jälkeen. 7.2 Tonnikala- ja pintasiima-alukset Angolan kalastusvyöhykkeellä kalastustoimintaa harjoittaessaan alusten on annettava tiedoksi Luandan radioasemalle joka kolmas päivä sijaintinsa ja pyytämiensä saaliiden määrät. Angolan kalastusvyöhykkeelle saapuessaan tai sieltä poistuessaan alusten on annettava tiedoksi sijaintinsa ja aluksessa olevien saaliiden määrä Luandan radioasemalle. Jos tätä radioasemaa ei pystytä käyttämään, alukset voivat käyttää muita vaihtoehtoisia viestintävälineitä, kuten teleksiä tai sähkettä. Lisäksi aluksen päällikön on pidettävä lisäyksen 5 mukaista kalastuspäiväkirjaa kunkin Angolan kalastusvyöhykkeellä vietetyn kalastusjakson aikana. Lomakkeen on oltava selkeästi täytetty, aluksen päällikön allekirjoittama ja se on lähetettävä kalastus- ja ympäristöministeriön tarkastus- ja valvontaosastolle Euroopan yhteisöjen komission lähetystön välityksellä 45 päivän kuluessa kalastusvuoden päättymisestä. Jos tätä määräystä ei noudateta, Angola pidättää itsellään oikeuden soveltaa omassa voimassa olevassa lainsäädännössään säädettyjä seuraamuksia. 8. KALASTUSVYÖHYKKEET 8.1 Kalastusvyöhykkeisiin, joille katkaravunpyyntialuksilla on pääsy, sisältyvät kaikki Angolan tasavallan suvereniteettiin tai lainkäyttövaltaan kuuluvat, linjan 12° 20' pohjoispuolella ja perusviivoista mitattuna 12 meripeninkulman rajan ulkopuolella olevat vesialueet. 8.2 Kalastusvyöhykkeisiin, joille nuottaa käyttävillä tonnikalan pakastusaluksilla ja pintasiima-aluksilla on pääsy, sisältyvät kaikki Angolan tasavallan suvereniteettiin tai lainkäyttövaltaan kuuluvat perusviivoista mitattuna 12 meripeninkulman rajan ulkopuolella olevat vesialueet. 8.3 Kalastusvyöhykkeisiin, joille pohjakala-aluksilla on pääsy, sisältyvät Angolan tasavallan suvereniteettiin tai lainkäyttövaltaan kuuluvat vesialueet, jotka: - troolarien osalta sijaitsevat perusviivasta mitattuna 12 meripeninkulman rajan ulkopuolella ja joita rajoittavat pohjoisessa 13° 00' eteläistä leveyttä ja etelässä linja, joka sijaitsee 5 meripeninkulmaa pohjoiseen Angolan ja Namibian yksinomaisten talousvyöhykkeiden rajasta, - muita pyydyksiä käyttävien alusten osalta sijaitsevat perusviivasta mitattuna 8 meripeninkulman rajan ulkopuolella ja joita rajoittaa etelässä linja, joka sijaitsee 5 meripeninkulmaa pohjoiseen Angolan ja Namibian yksinomaisessa käytössä olevien talousvyöhykkeiden rajasta. 9. MERIMIESTEN LAIVALLE OTTAMINEN Varustajan, jolle on myönnetty kalastuslisenssi tämän sopimuksen perusteella, on osallistuttava vähintään kuuden, kalastus- ja ympäristöministeriön esittämästä luettelosta vapaasti valittavan angolalaisen merimiehen käytännön ammattikoulutukseen kullakin aluksella, lukuun ottamatta nuottaa käyttäviä tonnikalan pakastusaluksia ja pintasiima-aluksia. Jos aluksella on Angolan pyynnöstä mukana tarkkailija, tämän katsotaan kuuluvan kuuden edellä tarkoitetun merimiehen joukkoon. Yhteisön varustajien on pyrittävä lisäämään merimiesten lukumäärää ja tehostamaan näiden ammatillista koulutusta. Varustaja huolehtii osapuolten vahvistamista merimiesten palkoista, jotka suoritetaan kalastus- ja elintarvikeministeriön osoittamassa rahalaitoksessa avatulle tilille. Palkan on sisällettävä kaikenkattava henkivakuutus. 10. TIETEELLISET TARKKAILIJAT 10.1 Kaikkia aluksia voidaan pyytää ottamaan alukselle kalastus- ja ympäristöministeriön nimeämä ja palkkaama tieteellinen tarkkailija. Tarkkailija ei tavallisesti voi viipyä aluksella yhtä kalastusmatkaa pidempään. 10.2 Angolan viranomaiset vahvistavat tarkkailijan aluksellaoloajan; tämä aika ei kuitenkaan yleensä saa kestää kauemmin kuin tarkkailijan tehtävien suorittaminen edellyttää. 10.3 Tarkkailijaa on kohdeltava kuten aluksen päällystöä. Hän: - tekee havaintoja alusten kalastustoiminnasta, - ottaa näytteitä biologisiin tarkoituksiin tieteellisten ohjelmien mukaisesti, - laatii luettelon käytetyistä pyydyksistä, - tarkastaa Angolan vyöhykettä koskevat saalistiedot kalastuspäiväkirjasta, - ilmoittaa kerran viikossa radiolla kalastustiedot. Aluksella olonsa aikana tarkkailijan on: - kaikin mahdollisin tavoin huolehdittava siitä, että hänen alukseen tulonsa ja siellä olonsa ei keskeytä tai haittaa kalastustoimintaa, - oltava vahingoittamatta aluksella olevia varusteita ja laitteistoja sekä kunnioitettava kaikkien alusten asiakirjojen luottamuksellisuutta, - laadittava Angolan toimivaltaisille viranomaisille toimitettava kertomus toimistaan. Varustamo tai tämän edustaja ja Angolan viranomaiset sopivat yhdessä tarkkailijan alukselle ottamista koskevista edellytyksistä. Kalastus- ja ympäristöministeriö maksaa tarkkailijan palkan ja vastaa hänen sosiaaliturvastaan. Varustaja maksaa kalastus- ja ympäristöministeriölle edustajan välityksellä 15 euron suuruisen maksun jokaista tarkkailijan jollakin aluksella viettämää päivää kohti. Jos varustamo ei pysty järjestämään tarkkailijan ottamista alukselle tai tämän jättämistä alukselta Angolan viranomaisten kanssa yhteisesti sovitussa satamassa, varustamo vastaa tarkkailijan matkakuluista. Jos tarkkailija ei ilmesty sovittuun paikkaan sovittuna aikana tai sitä seuraavien kahdentoista tunnin kuluessa, varustamo vapautuu ilman eri toimenpiteitä velvollisuudestaan ottaa kyseinen tarkkailija alukselle. 11. TARKASTUKSET JA VALVONTA Sopimuksen perusteella kalastavia yhteisön aluksia seurataan satelliiteilla osapuolten välillä sovittavien edellytysten mukaisesti. Angolan viranomaisten pyynnöstä on Angolan kalastustoiminnan tarkastuksesta ja valvonnasta vastaavilla virkamiehillä oltava pääsy kaikkiin tämän sopimuksen nojalla pyytäviin yhteisön kalastusaluksiin, ja heitä on avustettava tehtäviensä suorittamisessa. Nämä virkamiehet eivät saa viipyä aluksella kauemmin kuin on tarpeen heidän tehtäviensä suorittamiseksi. 12. POLTTOAINEEN HANKKIMINEN, KORJAUKSET SEKÄ MUIDEN PALVELUIDEN SUORITTAMINEN Kaikkien tämän sopimuksen nojalla Angolan kalastusvyöhykkeellä toimivien alusten, lukuun ottamatta tonnikala-aluksia, on aina kun se on mahdollista hankittava polttoaineensa ja vetensä sekä tehtävä alusten telakalla suoritettava huolto ja korjaukset Angolassa. Miehistöjen kuljetuksissa on käytettävä samoin edellytyksin Angolan kansallista lentoyhtiötä (TAAG). Polttoaineen hankkiminen on kielletty muualta kuin Luandan tai Lobiton satamista, jollei kalastus- ja ympäristöministeriön tarkastus- ja valvontaosasto anna siihen lupaa. 13. SILMÄKOOT Pienin sallittu silmäkoko on seuraava: 13.1 Katkaravun pyynti: 50 millimetriä, alkaen 1 päivästä maaliskuuta 2001. Mainittuun päivään asti: 40 millimetriä. 13.2 Pohjakalojen pyynti: 110 millimetriä. 13.3 Uusia käyttöön otettavia silmäkokoja sovelletaan yhteisön aluksiin vasta kuuden kuukauden kuluttua siitä, kun asiasta on annettu tieto Euroopan yhteisöjen komissiolle. 14. MENETTELY ALUKSEN PYSÄYTTÄMISEN YHTEYDESSÄ 14.1 Euroopan yhteisöjen komission Luandassa sijaitsevalle lähetystölle on annettava neljänkymmenenkahdeksan tunnin kuluessa tieto jokaisesta yhteisön jäsenvaltion lipun alla purjehtivan ja yhteisön ja kolmannen maan välillä tehdyn sopimuksen perusteella toimivan kalastusaluksen pysäyttämisestä Angolan kalastusvyöhykkeellä, ja samanaikaisesti lähetystölle on annettava selvitys pysäyttämiseen johtaneista olosuhteista ja syistä. 14.2 Jos kyseisillä aluksilla on lupa kalastaa Angolan vesillä ja ennen kuin harkitaan mahdollisia aluksen päällikköön, miehistöön tai aluksen lastiin tai laitteistoon kohdistuvia toimenpiteitä, neljänkymmenenkahdeksan tunnin kuluessa edellä tarkoitettujen tietojen vastaanottamisesta Euroopan yhteisöjen komission lähetystö, kalastus- ja ympäristöministeriö ja tarkastusviranomaiset sekä mahdollisesti myös kyseisen jäsenvaltion edustaja pitävät yhteistoimintakokouksen, jollei kyse ole oletettuun oikeudenloukkaukseen liittyvien todisteiden säilyttämiseen tähtäävistä turvaamistoimenpiteistä. Tämän kokouksen aikana osapuolet vaihtavat tarvittavat asiakirjat ja tiedot, erityisesti sellaiset automaattisesti tallennetut todisteet aluksen sijainnista kalastusmatkan aikana sen pysäyttämiseen asti, jotka voivat selventää todettujen tapahtumien olosuhteita. Varustajalle tai hänen edustajalleen ilmoitetaan tämän yhteistoimintakokouksen tuloksista sekä pysäyttämisestä mahdollisesti aiheutuvista toimenpiteistä. 14.3 Ennen oikeudellista menettelyä pyritään oletettu oikeudenloukkaus ratkaisemaan sopimusmenettelyllä. Tämä menettely päättyy viimeistään kolmantena työpäivänä pysäyttämisestä. 14.4 Jos asiaa ei ole saatu ratkaistua sopimusmenettelyllä, ja asian käsittely toimivaltaisessa tuomioistuimessa alkaa, toimivaltainen viranomainen määrää varustajan vastuulla olevan, oikeudellisen ratkaisun saamiseen asti pankkiin talletettavan vakuuden neljänkymmenenkahdeksan tunnin kuluessa sopimusmenettelyn päättymisestä. Tämä vakuus ei saa olla suurempi kuin kansallisessa lainsäädännössä kyseisestä oletetusta rikkomuksesta määrätty korkein sakko. Toimivaltainen viranomainen palauttaa vakuuden varustajalle, jos kyseisen aluksen päällikköä ei tuomita. 14.5 Alus ja sen miehistö vapautetaan: - yhteistoimintakokouksen päätyttyä, jos todetut seikat sen sallivat, tai - kun sopimusmenettelystä johtuvat velvoitteet on täytetty, tai - kun varustaja on asettanut vakuuden (oikeudellinen menettely). LIITE B YHTEISÖN ALUSTEN ANGOLAN VESIALUEILLA HARJOITTAMAN PELAGISTEN LAJIEN KALASTUKSEN EDELLYTYKSET 1. LISENSSIHAKEMUS JA LISENSSIN MYÖNTÄMISTÄ KOSKEVAT MUODOLLISUUDET 1.1 Euroopan yhteisöjen komissio esittää vähintään viisitoista päivää ennen halutun voimassaoloajan alkua Angolan toimivaltaisille kalastusviranomaisille Euroopan yhteisöjen komission Angolassa olevan lähetystön välityksellä varustajan kunkin sellaisen aluksen osalta laatiman hakemuksen, jolla aiotaan harjoittaa kalastustoimintaa tämän sopimuksen perusteella. Hakemukset on tehtävä käyttäen Angolan tätä tarkoitusta varten toimittamia lomakkeita, joiden mallit ovat lisäyksessä 1. Ensimmäisen hakemuksen yhteydessä on hakemuskaavakkeeseen liitettävä aluksen vetoisuustodistus. Kuhunkin lisenssihakemukseen on liitettävä tosite lisenssin voimassaoloaikaa vastaavan maksun suorittamisesta. Lisenssiä uusittaessa Angolan viranomaisille on esitettävä vain tosite haettua voimassaoloaikaa vastaavan maksun suorittamisesta; edellä mainitut asiakirjat toimitetaan ainoastaan ensimmäisen lisenssihakemuksen yhteydessä tai jos aluksen tekniset ominaisuudet muuttuvat. 1.2 Lisenssit annetaan varustajalle tiettyä alusta varten. Aluskohtainen lisenssi voidaan osoitetun ylivoimaisen esteen sattuessa Euroopan yhteisöjen komission pyynnöstä korvata toiselle ominaisuuksiltaan vastaavanlaiselle yhteisön alukselle myönnettävällä lisenssillä. 1.3 Ensimmäisen hakemuksen yhteydessä Angolan viranomaiset luovuttavat lisenssit aluksen päällikölle lähimmässä satamassa toimivaltaisen viranomaisen tarkastettua aluksen. 1.4 Angolan toimivaltainen kalastusviranomainen antaa tiedot myönnetyistä lisensseistä Euroopan yhteisöjen komission Angolassa olevalle lähetystölle. 1.5 Lisenssiä on säilytettävä jatkuvasti aluksella; alus merkitään kuitenkin kalastukseen oikeutettujen alusten luetteloon heti, kun ilmoitus Euroopan komission Angolan viranomaisille suorittamasta ennakkomaksusta on saatu, ja siitä ilmoitetaan kalastuksen valvonnasta vastaaville Angolan viranomaisille. Ennen lopullisen lisenssin saamista on mahdollista saada telekopiona jäljennös lisenssistä. Jäljennös on säilytettävä aluksella. 1.6 Lisenssit ovat voimassa vähintään yhden kuukauden, ja ne voidaan uusia. 1.7 Kullakin aluksella on oltava edustajana kalastus- ja ympäristöministeriön hyväksymä asiamies, jonka virallinen kotipaikka on Angolassa. 1.8 Angolan viranomaiset antavat ennen tämän pöytäkirjan voimaantuloa tiedot käytettävistä pankkitilistä ja valuutoista maksujen suorittamista varten. 1.9 Lisenssi myönnetään piikkimakrillin ja espanjanmakrillin kalastusta varten. Muista lajeista koostuvat sivusaaliit aluksella sallitaan 10 % prosenttiin asti. 2. TARKASTUSMAKSUT Maksuksi vahvistetaan 3 euroa kuukaudessa bruttorekisteritonnilta. Koejakson jälkeen kalastuksen harjoittamista koskevat edellytykset vahvistetaan varustajien ja Angolan viranomaisten välisellä sopimuksella tämän koejakson aikana saatujen tulosten selvittelyn perusteella. 3. JÄLLEENLAIVAUKSET Kaikista jälleenlaivauksista on ilmoitettava kahdeksan päivää etukäteen Angolan toimivaltaisille viranomaisille, ja ne on suoritettava joko Luandan tai Lobiton lahdella veroviranomaisten läsnäollessa. Jäljennös edellisen kuukauden jälleenlaivausasiakirjoista on toimitettava kalastus- ja ympäristöministeriön tarkastus- ja valvontaosastolle viisitoista päivää ennen kunkin kuukauden loppua. 4. SAALISILMOITUKSET 4.1 Näiden alusten on annettava Euroopan yhteisöjen komission lähetystön välityksellä tiedoksi Luandassa olevalle merentutkimusinstituutille kunkin kalastusvuoden lopussa lisäyksessä 6 olevat saalisilmoitukset. Lisäksi on kunkin aluksen osalta toimitettava Euroopan yhteisöjen komission lähetystön välityksellä kalastus- ja ympäristöministeriön tutkimus-, suunnittelu- ja tilastotoimistolle kuukausikertomus, josta käy ilmi kuukauden aikana pyydetyt saaliit sekä aluksella kuukauden viimeisenä päivänä olevat saalismäärät. Tämä kertomus on esitettävä viimeistään kyseistä kuukautta seuraavien neljänkymmenenviiden päivän kuluessa. 4.2 Kalastusalukset voivat poistua Angolan kalastusvyöhykkeeltä ainoastaan kalastus- ja ympäristöministeriön tarkastus- ja valvontaosaston ennakolta antamalla luvalla ja aluksella olevien saaliiden tarkastamisen jälkeen. Jos tätä määräystä ei noudateta, Angola pidättää itsellään oikeuden soveltaa omassa voimassa olevassa lainsäädännössään säädettyjä seuraamuksia. 5. KALASTUSVYÖHYKKEET Kalastusvyöhykkeisiin, joille pelagisia lajeja pyytävillä aluksilla on pääsy, sisältyvät Angolan tasavallan suvereniteettiin tai lainkäyttövaltaan kuuluvat 12 meripeninkulman rajan ulkopuolella olevat vesialueet. 6. MERIMIESTEN LAIVALLE OTTAMINEN Koejakson aikana ei pelagisia lajeja pyytävillä aluksilla ole velvollisuutta ottaa miehistöön angolalaisia merimiehiä. 7. TIETEELLISET TARKKAILIJAT 7.1 Kaikkia aluksia voidaan pyytää ottamaan alukselle kalastus- ja ympäristöministeriön nimeämä ja palkkaama tieteellinen tarkkailija. Tarkkailija ei tavallisesti voi viipyä aluksella yhtä kalastusmatkaa pidempään. 7.2 Angolan viranomaiset vahvistavat tarkkailijan aluksellaoloajan; tämä aika ei kuitenkaan yleensä saa kestää kauemmin kuin tarkkailijan tehtävien suorittaminen edellyttää. 7.3 Tarkkailijaa on kohdeltava kuten aluksen päällystöä. Hän: - tekee havaintoja alusten kalastustoiminnasta, - ottaa näytteitä biologisiin tarkoituksiin tieteellisten ohjelmien mukaisesti, - laatii luettelon käytetyistä pyydyksistä, - tarkastaa Angolan vyöhykettä koskevat saalistiedot kalastuspäiväkirjasta, - ilmoittaa kerran viikossa radiolla kalastustiedot. Aluksella olonsa aikana tarkkailijan on: - kaikin mahdollisin tavoin huolehdittava siitä, että hänen alukseen tulonsa ja siellä olonsa ei keskeytä tai haittaa kalastustoimintaa, - kunnioitettava aluksella olevia varusteita ja laitteistoja sekä kaikkien aluksen asiakirjojen luottamuksellisuutta, - laadittava Angolan toimivaltaisille viranomaisille toimitettava kertomus toimistaan. Varustamo tai tämän edustaja ja Angolan viranomaiset sopivat yhdessä tarkkailijan alukselle ottamista koskevista edellytyksistä. Kalastus- ja ympäristöministeriö maksaa tarkkailijan palkan ja vastaa hänen sosiaaliturvastaan. Varustaja maksaa kalastus- ja ympäristöministeriölle edustajan välityksellä 15 euron suuruisen maksun jokaista tarkkailijan jollakin aluksella viettämää päivää kohti. Jos varustamo ei pysty järjestämään tarkkailijan ottamista alukselle tai tämän jättämistä alukselta Angolan viranomaisten kanssa yhteisesti sovitussa satamassa, varustamo vastaa tarkkailijan matkakuluista. Jos tarkkailija ei ilmesty sovittuun paikkaan sovittuna aikana tai sitä seuraavien kahdentoista tunnin kuluessa, varustamo vapautuu ilman eri toimenpiteitä velvollisuudestaan ottaa kyseinen tarkkailija alukselle. 8. TARKASTUKSET JA VALVONTA Sopimuksen perusteella kalastavia yhteisön aluksia seurataan satelliiteilla osapuolten välillä sovittavien edellytysten mukaisesti. Angolan viranomaisten pyynnöstä on Angolan kalastustoiminnan tarkastuksesta ja valvonnasta vastaavilla virkamiehillä oltava pääsy kaikkiin tämän sopimuksen nojalla pyytäviin yhteisön kalastusaluksiin, ja heitä on avustettava tehtäviensä suorittamisessa. Nämä virkamiehet eivät saa viipyä aluksella kauemmin kuin on tarpeen heidän tehtäviensä suorittamiseksi. 9. POLTTOAINEEN HANKKIMINEN, KORJAUKSET SEKÄ MUIDEN PALVELUIDEN SUORITTAMINEN Kaikkien tämän sopimuksen nojalla Angolan kalastusvyöhykkeellä toimivien alusten on aina kun se on mahdollista hankittava polttoaineensa ja vetensä sekä tehtävä alusten telakalla suoritettava huolto ja korjaukset Angolassa. Miehistöjen kuljetuksissa on käytettävä samoin edellytyksin Angolan kansallista lentoyhtiötä (TAAG). Polttoaineen hankkiminen on kielletty muualta kuin Luandan tai Lobiton satamista, jollei kalastus- ja ympäristöministeriön tarkastus- ja valvontaosasto anna siihen lupaa. 10. SILMÄKOOT Pienin käytettävä silmäkoko on se, joka on vahvistettu kansallisessa lainsäädännössä. 11. MENETTELY ALUKSEN PYSÄYTTÄMISEN YHTEYDESSÄ 11.1 Euroopan yhteisöjen komission Luandassa sijaitsevalle lähetystölle on annettava neljänkymmenenkahdeksan tunnin kuluessa tieto jokaisesta yhteisön jäsenvaltion lipun alla purjehtivan ja yhteisön ja kolmannen maan välillä tehdyn sopimuksen perusteella toimivan kalastusaluksen pysäyttämisestä Angolan kalastusvyöhykkeellä, ja samanaikaisesti lähetystölle on annettava selvitys pysäyttämiseen johtaneista olosuhteista ja syistä. 11.2 Jos kyseisillä aluksilla on lupa kalastaa Angolan vesillä ja ennen kuin harkitaan mahdollisia aluksen päällikköön, miehistöön tai aluksen lastiin tai laitteistoon kohdistuvia toimenpiteitä, neljänkymmenenkahdeksan tunnin kuluessa edellä tarkoitettujen tietojen vastaanottamisesta Euroopan yhteisöjen komission lähetystö, kalastus- ja ympäristöministeriö ja tarkastusviranomaiset sekä mahdollisesti myös kyseisen jäsenvaltion edustaja pitävät yhteistoimintakokouksen, jollei kyse ole oletettuun oikeudenloukkaukseen liittyvien todisteiden säilyttämiseen tähtäävistä turvaamistoimenpiteistä. Tämän kokouksen aikana osapuolet vaihtavat tarvittavat asiakirjat ja tiedot, erityisesti sellaiset automaattisesti tallennetut todisteet aluksen sijainnista kalastusmatkan aikana sen pysäyttämiseen asti, jotka voivat selventää todettujen tapahtumien olosuhteita. Varustajalle tai hänen edustajalleen ilmoitetaan tämän yhteistoimintakokouksen tuloksista sekä pysäyttämisestä mahdollisesti aiheutuvista toimenpiteistä. 11.3 Ennen oikeudellista menettelyä pyritään oletettu oikeudenloukkaus ratkaisemaan sopimusmenettelyllä. Tämä menettely päättyy viimeistään kolmantena työpäivänä pysäyttämisestä. 11.4 Jos asiaa ei ole saatu ratkaistua sopimusmenettelyllä, ja asian käsittely toimivaltaisessa tuomioistuimessa alkaa, toimivaltainen viranomainen määrää varustajan vastuulla olevan, oikeudellisen ratkaisun saamiseen asti pankkiin talletettavan vakuuden neljänkymmenenkahdeksan tunnin kuluessa sopimusmenettelyn päättymisestä. Tämä vakuus ei saa olla suurempi kuin kansallisessa lainsäädännössä kyseisestä oletetusta rikkomuksesta määrätty korkein sakko. Toimivaltainen viranomainen palauttaa vakuuden varustajalle, jos kyseisen aluksen päällikköä ei tuomita. 11.5 Alus ja sen miehistö vapautetaan: - yhteistoimintakokouksen päätyttyä, jos todetut seikat sen sallivat, tai - kun sopimusmenettelystä johtuvat velvoitteet on täytetty, tai - kun varustaja on asettanut vakuuden (oikeudellinen menettely). Lisäys 1 >PIC FILE= "L_2001066FI.001202.EPS"> >PIC FILE= "L_2001066FI.001301.EPS"> Lisäys 2 >PIC FILE= "L_2001066FI.001402.EPS"> >PIC FILE= "L_2001066FI.001501.EPS"> Lisäys 3.1 >PIC FILE= "L_2001066FI.001602.EPS"> Lisäys 3.2 >PIC FILE= "L_2001066FI.001702.EPS"> Lisäys 4.1 >PIC FILE= "L_2001066FI.001802.EPS"> Lisäys 4.2 >PIC FILE= "L_2001066FI.001902.EPS"> Lisäys 5 >PIC FILE= "L_2001066FI.002002.EPS"> Lisäys 6 >PIC FILE= "L_2001066FI.002102.EPS">